Lapan ditahan ketika leka berzumba
NURZILLA MOHAMAD SIBU: Lapan individu termasuk dua lelaki yang leka melakukan aktiviti
senaman zumba ditahan di tingkat 1 sebuah premis gymnasium di Lorong Salim, di
sini petang semalam. Ketua Polis Daerah Sibu ACP Stanley Jonathan Ringgit berkata, serbuan
dilakukan oleh sepasukan pegawai dan anggota polis dari Ibu Pejabat Polis
Daerah (IPD) Sibu pada jam 12.15 tengah hari. “Serbuan dilakukan hasil maklumat daripada orang awam yang disalurkan
melalui Bilik Gerakan Covid-19 IPD Sibu. Ketika tiba di lokasi, didapati pintu
pagar berkunci dan hanya dibuka selepas dipanggil beberapa kali. “Hasil pemeriksaan mendapati dua lelaki dan enam wanita sedang
bersukan iaitu melakukan aktiviti zumba dalam gymnasium tersebut,” katanya
dalam satu kenyatan, semalam. Menurut Stanley, selain tidak mengindahkan kehadiran polis, kesemua suspek
juga enggan bekerjasama apabila disoal siasat malah, dalam masa yang sama
mempersoalkan tindakan polis yang melakukan serbuan. “Kesemua suspek kemudian ditahan dan dibawa ke Balai Polis Lanang. “Kes disiasat di bawah Seksyen 186 Kanun Keseksaan kerana menghalang
penjawat awam menjalankan tugas dan melakukan kesalahan di bawah Peraturan 6
(1) Peraturan-Peraturan Pencegahan dan Pengawalan Penyakit Berjangkit
(Langkah-Langkah Di Dalam Kawasan Tempatan Jangkitan) (No.3) 2020 kerana
berhimpun maksud bersukan,” ujarnya. Sementara itu, dalam tangkapan berasing, sembilan lelaki dan lapan wanita
ditahan dalam OP Bersepadu Sekatan Jalan raya dan Penguatkuasaan Perintah
Kawalan Pergerakan (PKP) di Kawasan Sibu Jaya yang bermula dari jam 9 hingga 11
pagi di Jalan Sibu Jaya Timur. “Kesemua tangkapan diserahkan kepada pihak Jabatan Siasatan Jenayah
(JSJ) Sibu untuk siasatan selanjutnya. “Kes disiasat di bawah Seksyen Seksyen 186 Kanun Keseksaan kerana
menghalang penjawat awam menjalankan tugas dan mengikut Peraturan 11 (1)
Peraturan-Peraturan Pencegahan dan Pengawalan Penyakit Berjangkit
(Langkah-Langkah Di Dalam Kawasan Tempatan Jangkitan) 2020,” tegasnya. 
See author's posts
